**Upute za ultrazvučni pregled muskuloskeletnog sustava**

**Priprema pacijenta** za pretrage muskuloskeletnog sustava i površnih tkiva podrazumijeva da pacijenti dođu u udobnoj i praktičnoj odjeći i obući koju lako mogu skinuti za realizaciju pretrage. Na pretragu obavezno ponijeti uputnicu, narudžbenicu, nalaz liječnika koji traži pretragu, nalaz EMNG ako je ranije učinjen, RTG snimke i nalaze radiologa ukoliko su prethodno učinjeni a vezani su direktno uz traženu pretragu.

**Što očekivati od pretrage?**

**Ultrazvučne pretrage površnih tkiva, zglobova i mišića** podrazumijevaju pregled visokofrekventnom ultrazvučnom sondom koja daje potencijalne slijedeće podatke: postojanje rupture mišića, postojanje intramuskularnih ili subkutanih hematoma, postojanje rupture ili distenzije tetiva mišića, postojanje rupture ili distenzije analizi dostupnih ligamentarnih struktura, postojanje znakova celulitisa ili abscesa u mekim tkivima, postojanje mekotkivnih tumora koji su dostupni za analizu visokofrekventnom sondom, postojanje izljeva u zglobu ili oko zgloba, postojanje sinovijalnih zadebljanja ili sinovitisa, prikaz bitnih perifernih neuralnih struktura ukoliko konstitucija pacijenta dozvoljava isto. Npr. izvode se ultrazvučni pregledi ramena, koljena, ručnog zgloba, natkoljenice,...

Pretraga se izvodi u sjedećem ili ležećem položaju, visoko frekventnom ravnom ultrazvučnom sondom u većini slučajeva, koristi se gel koji se aplicira na kožu kako bi se omogućila bolja vizualizacija, a potom liječnik ukratko objašnjava pacijentu njegov nalaz i izdaje isti u pisanoj formi neposredno nakon pretrage.

Pacijent se s pisanim nalazom radiologa javlja na kontrolu kod liječnika koji je preporučio ultrazvučni pregled.

Ukoliko radiolog preporučuje daljnju radiološku pretragu (RTG, MSCT ili MR), isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**